## La Generalitat reafirma el seu compromís per facilitar als jóvens l’accés a la vivenda amb motiu del Dia Internacional de la Joventut

*** El director general de Vivenda i el de l’IVAJ s’han reunit amb la presidenta del Consell Valencià de la Joventut per a analitzar les conclusions de l’Observatori d’Emancipació en matèria d’ocupació i vivenda
* La Generalitat ha augmentat els beneficiaris del Bo Lloguer Jove, les línies d’avals de l’IVF, la reducció de l’impost sobre transmissions patrimonials o les ajudes directes a la compra**

El director general de Vivenda, Juan Antonio Pérez Sala, i el director general de l’Institut Valencià de la Joventut (IVAJ), Vicente Ripoll, han mantingut una reunió amb la presidenta del Consell Valencià de la Joventut (CVJ), Cristina Martínez, en el marc del Dia Internacional de la Joventut, que se celebra demà 12 d’agost, amb l’objectiu d’analitzar i impulsar les polítiques de vivenda destinades als jóvens de la Comunitat.

Durant la trobada s’han detallat les conclusions de l’Observatori d’Emancipació sobre l’ocupació i la vivenda, que posen de manifest les dificultats dels jóvens per a l’accés a una vivenda, per la qual cosa el CVJ ha presentat un document amb 14 propostes mitjançant les quals pretenen facilitar als jóvens l’accés a la vivenda.

Així mateix, s’ha posat de manifest que un nombre considerable d’estes iniciatives ja estan executant-se per part de la Direcció General de Vivenda, des d’a on s’ha augmentat el pressupost del Bo Lloguer Jove aportant fons propis de la Generalitat, que arriben als 29,8 milions d’euros, i amb això aconseguir cobrir el 100 % de les sol·licituds d’ajuda, a diferència del govern del Botànic, que va deixar al 78 % de sol·licitants sense les ajudes al lloguer jove.

El director general de Vivenda ha destacat que “no solament escoltem l’opinió i les propostes dels jóvens, sinó que mantenim el nostre ferm compromís amb ells impulsant la coordinació i la col·laboració amb el CVJ perquè continuen participant en este objectiu comú”.

A més de l’important impuls que el Consell ha donat en l’augment de les xifres del Bo Lloguer Jove, s’han tractat també en la reunió diverses iniciatives que també es troben en ple funcionament per a facilitar als jóvens l’accés a una vivenda. Dins d’estes, destaquen les línies d’avals de l’Institut Valencià de Finances per a l’accés dels jóvens a hipoteques, la reducció del 25 % de l’impost sobre transmissions patrimonials (ITP), així com el nou decret de Vivenda de Protecció Pública, que inclou una reserva del 40 % de les promocions per a jóvens, o les ajudes directes per a adquisició de vivendes, que “constituïxen un pilar preferent en les polítiques de vivenda de la Vicepresidència Primera i Conselleria de Servicis Socials, Igualtat i Vivenda”, ha ressaltat Pérez.

Per la seua part, el director general de l’IVAJ ha realçat este tipus de trobades, que “permeten abordar de manera integral la política de joventut que desenrotlla el Consell amb especial atenció a la política de vivenda amb el ferm objectiu comú d’aportar les majors facilitats possibles als jóvens per a augmentar la seua qualitat de vida podent accedir a una vivenda digna”.

Fecha: 11/08/2025